钦定古今图书集成/理学汇编/文学典/第077卷 > 毕仲游
## 钦定古今图书集成/理学汇编/文学典/第077卷 > 毕仲游

按《宋史毕士安传》：“士安曾孙仲游，字公叔，与仲衍同
登第，调寿丘、柘城主簿、罗山令，环庆转运司干办公
事。从高遵裕西征，运期迫遽，陕西八十县馈挽之夫
三十万，一旦悉集，转运使范纯粹、李察度受其赋而
给之食，必旷日乃可。会僚属议，皆不知所为，以诿仲
游。仲游集诸县吏，令先效金帛缗钱之最，戒勿启扄”
𫔎，共簿其名数以为质。预饬其斛量数千，洞撤仓庾
墙壁，使赢粮者至其所，人自㪺，概输其半，而以半自
给，不终朝，霍然而散。翌日，大军遂行。纯粹察叹且谢
曰：“非君，几败吾事。”元祐初，为军器卫尉丞。召试学士
院，同策问者九人，乃黄庭坚、张耒、晁补之辈。苏轼异
其文，擢为第一，加集贤校理、开封府推官，出提点河
东路刑狱。韩缜以故相在太原，按视如列郡。缜奴告
有卒剽其衣于公堂之侧，缜怒，将寘卒于理。仲游曰：
“奴衣服鲜薄，而敢掠之于帅牙，非人情也。”取以付狱，
治，卒得免。太原铜器名天下，独不市一物，惧人以为
矫也，且行买二茶匕而去。缜曰：“如公叔，可谓真清矣。”
召拜职方、司勋二员外郎，改秘阁校理、知耀州。是岁
大旱，仲游先民之未饥，揭喻境内曰：“郡振施与平籴
若干万硕。”实虚张其数。富室知有备，亦相劝发廪。凡
民就食者十七万九千口，无一人去其乡。徽宗时，历
知郑、郓二州，京南淮南转运副使。入为吏部郎中，言：
“孔子庙自颜回以降皆爵命于朝，冠冕居正，而子鲤、
孙伋”乃野服幅巾以祭，为不称，诏皆追侯之。仲游早
受知于司马光、吕公著，不及用，范纯仁尤知之，当国
时又适居母丧，故未尝得尺寸进。然亦堕党籍，坎𡒄
散秩而终，年七十五。仲游为文，切于事理而有根柢，
不为浮夸诡诞、戏弄不庄之语。苏轼在馆阁，颇以言
语文章规切时政。仲游忧其及祸，贻书戒之曰：“孟轲
不得已而后辩，孔子欲无言，古人所以精谋极虑，固
功业而养寿命者，未尝不出乎此。君自立朝以来，祸福利害系身者，未尝言，顾直惜其言尔。”夫言语之累，
不特出口者为言，其形于诗歌，赞于赋颂，托于碑铭，
著于序记者，亦语言也。今知畏于口而未畏于文，是
其所是，则见是者喜，非其所非，则蒙非者怨。喜者未
能济君之谋，而怨者或已败君之事矣。天下论君之
文，如孙膑之用兵，扁鹊之医疾，固所指名者矣。虽无
是非之言，犹有是非之疑，又况其有耶？官非谏臣，职
非御史，而非是人所未是，危身触讳以游其间，殆犹
抱石而救溺也。司马光为政，反王安石所为，仲游予
之《书》曰：“昔安石以兴作之说动先帝，而患财之不足
也，故凡政之可以得民财者无不用。盖散青苗，置市
易，敛役钱，变盐法者，事也；而欲兴作患不足者，情也。
苟未能杜其兴作之情，而徒欲禁其散敛变置之事，
是以百说而百不行。今遂废青苖，罢市易，蠲役钱，去
盐法，凡号为利而伤民者，一扫而更之，则向来”用事
于新法者必不喜矣。不喜之人，必不但曰“青苖不可
废，市易不可罢，役钱不可蠲，盐法不可去”，必操不足
之情，言不足之事，以动上意，虽致石人而使听之，犹
将动也。如是，则废者可复散，罢者可复置，蠲者可复
敛，去者可复存矣，则不足之情，可不预治哉！为今之
策，当大举天下之计，深明出入“之数，以诸路所积之
钱粟一归地官，使经费可支二十年之用，数年之间，
又将十倍于今日。使天子晓然知天下之馀于财也，
则不足之论不得陈于前，然后所论新法者始可永
罢而不可行矣。昔安石之居位也，中外莫非其人，故
其法能行。今欲救前日之敝，而左右侍职司使者十
有七八皆安石之徒。虽起二三旧臣，用六七君子，然
累百之中，存其十数，乌在其势之可为也？势未可为
而欲为之，则青苖虽废将复散，况未废乎？市易虽罢
且复置，况未罢乎？役钱、盐法亦莫不然，以此救前日
之敝。如人久病而少间，其父子兄弟喜见颜色而未
敢贺者，以其病之犹在也。”光轼得书耸然，竟如其虑。
仲愈历国子监丞、诸王府侍讲、知凤翔府，坐兄仲游
陷党籍例废黜。徽宗曰：“毕仲衍被遇先帝，可除罪籍。”
以仲愈为都官郎中，擢秘书少监，卒。